Predkladacia správa

Zámer uzavrieť Dohodu medzi vládou Slovenskej republiky a vládou Fínskej republiky o vzájomnej ochrane utajovaných skutočností vychádza z vlastnej iniciatívy.

Fínskej republike bol opakovane zasielaný návrh na uzavretie zmluvy, pri rokovaniach v októbri 2006 a decembri 2006 sa však vychádzalo z fínskeho návrhu, ktorý bol upravený tak, aby bol v súlade s požiadavkami právnych poriadkov oboch zmluvných strán.

Cieľom dohody je zabezpečenie vzájomnej ochrany všetkých utajovaných skutočností, ktoré za také boli určené a označené podľa právneho poriadku niektorej zmluvnej strany a odovzdané druhej zmluvnej strane. Upravuje podmienky, za akých je možné oboznamovať sa s utajovanými skutočnosťami ako aj podmienky bezpečnostnej klasifikácie, zaobchádzania s utajovanými skutočnosťami a výmeny utajovaných skutočností, spolupráce kompetentných orgánov, ohrozenia utajovaných skutočností.

V prípade predkladanej dohody ide o medzinárodnú zmluvu vládneho typu, ktorá si pre nadobudnutie platnosti pre Slovenskú republiku nevyžaduje súhlas Národnej rady Slovenskej republiky. Dohoda je v súlade so záväzkami Slovenskej republiky v Európskej únii a Severoatlantickej aliancii.

Uzavretie predmetnej dohody nebude mať finančný, ekonomický, environmentálny vplyv ani vplyv na zamestnanosť a  podnikateľské prostredie, preto materiál neobsahuje doložku finančných, ekonomických, environmentálnych vplyvov a vplyvov na zamestnanosť a podnikateľské prostredie a je v súlade so záujmami zahraničnej politiky Slovenskej republiky. Návrh dohody je vypracovaný v súlade s medzinárodným právom ako aj právnym poriadkom Slovenskej republiky.